Corgi Wales Cardigan

Corgi Wales Cardigan ialah salah satu daripada dua keragaman berbeza bagi baka anjing gembala haiwan ternakan yang dikenali sebagai corgi Wales (berasal dari Wales), dengan yang lagi satu yang bernama corgi Wales Pembroke. Ia merupakan salah satu baka tertua dari Kepulauan British. Corgi Wales Cardigan terkenal sebagai baka anjing amat setia dan mudah dilatih, secara semula jadi menyesuaikan diri terhadap penggembalaan banyak haiwan berbeza, daripada ayam itik dan unggas air hingga ternakan besar seperti biri-biri dan lembu. Ia juga serba boleh dan dapat hidup di pelbagai latar belakang.

Sejarah
Corgi Wales Pembroke dan corgi Wales Cardigan kedua-duanya pada asalnya disenaraikan sebagai satu baka oleh The Kennel Club (United Kingdom) pada tahun 1925; kedua-dua keragaman diiktiraf secara rasmi sebagai baka berlainan antara satu sama lain oleh The Kennel Club menjelang tahun 1928, tetapi masih dikategorikan bersama-sama di bawah judul "Welsh Corgis". Pada tahun 1934, oleh sebab keutamaan para hakim terhadap setiap baka secara berasingan, kedua-dua baka ini akhirnya diperihalkan sebagai baka berbeza secara unik dan ditunjukkan secara berasingan dalam pertunjukan anjing. Nama rasmi diubah daripada Corgi (Welsh) kepada Cardigan Welsh Corgi pada tahun 2006. The Corgi Club diasaskan pada Disember 1925 di Carmarthen, Wales Selatan. Anggota tempatan dilaporkan menggemari corgi Pembroke, jadi sebuah kelab untuk penggemar corgi Cardigan diasaskan setahun kemudian pada tahun 1926. Kedua-dua kumpulan telah bekerja keras untuk memastikan penampilan dan jenis baka dipiawaikan melalui pembiakbakaan teliti dan terpilih.

Satu teori, mengenai asal usul baka ini, ialah bahawa kedua-dua jenis corgi berasal daripada susur galur anjing jenis spits utara; teori kedua ialah bahawa corgi berasal daripada keluarga anjing tekel yang juga merupakan asal usul dachshund.

Perkataan "corgi" diterbitkan daripada cor gi dalam bahasa Wales yang memaksudkan "anjing kerdil". Baka ini dahulunya dipanggil "anjing seela" (ci-llathed). Nama "corgi Wales Cardigan" berasal daripada kawasan asal usulnya di Wales, iaitu Cardigan (bahasa Wales: Ceredigion) dan bukan pula daripada penandaan lapis bulunya yang mungkin samar-samar menyerupai "kardigan" yang dipakai oleh anjing ini. Ia dibawa ke Amerika Syarikat buat kali pertama pada Jun 1931.

Perihal
Corgi Cardigan ialah anjing panjang dan rendah dengan telinga tegak dan ekor berus musang.

Pada asalnya digunakan hanya sebagai penjaga ladang, ia akhirnya memperoleh trait penggiring lembu, gembala, dan banyak lagi. Ia masih sangat dihargai kerana kemahiran penggembalaan, kerja, dan penjagaan, serta pendampingan. Piawaian lama American Kennel Club memanggilnya "alsatian dengan tungkai pendek". Ekor corgi Cardigan adalah panjang (tidak seperti corgi Wales Pembroke, yang ekornya mungkin panjang, kontot secara semula, atau terpotong). Anjing Cardigan juga lebih besar daripada anjing Pembroke.

Corgi Cardigan, yang berlapis bulu ganda, terdapat dengan pelbagai warna termasuk mana-mana cahaya warna merah, sabel atau brindle, serta hitam, dengan sawo matang atau tanpa sawo matang, brindle, atau merle biru (baka jarang kerana cabaran dengan pembiakbakaan), dengan titik-titik sawo matang atau brindle atau tanpa titik-titik sawo matang atau brindle. Lapis bulu merle biru, yang unik untuk corgi Wales Cardigan yang lebih besar dan lebih santai, bercirikan bintik-bintik hitam atau kelabu atau orah marmar dan mata biru pucat atau berwarna unik. Warna tidak rasmi lain dapat wujud, seperti merle merah, tetapi warna ini tidak dianggap boleh diterima mengikut piawaian corgi Cardigan. Ia biasanya mempunyai warna putih pada leher, dada, tungkai, muncung, bawah perut, hujung ekor, dan sebagai takik pada kepala, yang dikenali sebagai "corak Ireland". Penandaan lain termasuk bintikan pada tungkai dan muncung, muncung comot, dan tudung rahib, terutamanya pada anjing sabel (corak helaian bulu berhujung lebih gelap di atas warna lapis bulu merah dasar). Corgi Cardigan biasa adalah setinggi sekitar  pada paras kelasa dan seberat  untuk jantan dan  untuk betina.

Pembiakbakaan
Corgi jantan mampu membiak pada bila-bila masa sepanjang tahun. Sementara corgi betina mempunyai tempoh pengawanan berlainan, ia biasanya membiak sebanyak dua kali setahun. Ia mampu mula bunting selama sekitar 21 hari semasa setiap kitaran, yang dirujuk sebagai "estrus". Kebuntingan berlangsung selama sekitar dua bulan dan betina dapat mempunyai perinduk kecil atau besar. Anak anjing baru lahir adalah buta dan pekak semasa lahir, tetapi mula melihat selepas 10 hari dan mendengar selepas tiga minggu. Gigi pertama muncul dalam tempoh dua hingga tiga minggu dan ia menyapih selepas enam minggu. Menjelang usia empat hingga enam bulan, gigi dewasa menggantikan gigi susu dan mencapai kematangan penuh pada usia dua tahun.

Kesihatan
Sebuah kajian United Kingdom tahun 2024 mendapati jangka hayat sebanyak 13.1 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Punca paling lazim bagi kematian dalam tinjauan The Kennel Club tahun 2004 merupakan kanser (28.3%), usia lanjut (24.6%), dan gangguan saraf (15.2%).

Penyakit ceper intervertebra anjing (IVDD) diketahui berlaku pada corgi Wales Cardigan. Ini berkemungkinan kerana corgi Cardigan merupakan baka kerdil (kondrodisplastik) dan baka ini kerap menderitai penyakit ceper Jenis I. Penyakit ini umumunya ditemukan pada baka dachshund.

Corgi Wales Cardigan juga dapat mewarisi kecelaruan penglihatan yang dikenali sebagai atrofi retina progresif, dengan kes yang ditemukan di Australia, di Amerika Syarikat, di United Kingdom, dan di Belanda.

Perangai
Corgi Wales Cardigan mempunyai keperibadian santai dan cenderung kurang bergaul. Walaupun ia berhati-hati di sekeliling orang asing, keperibadiannya menyerlah apabila ia selesai dan suka bermain.

Corgi Wales Cardigan bersaing dalam ujian ketangkasan anjing, kepatuhan, kemahiran persembahan, flyball, dan penjejakan. Naluri dan kebolehlatihan penggembalaan dapat diukur dalam ujian penggembalaan tanpa persaingan. Corgi yang menunjukkan naluri penggembalaan asasi dapat dilatih untuk bertanding dalam ujian penggembalaan. Naluri penggembalaan sama ini dapat terlihat apabila berlari di sekeliling kanak-kanak. Tingkah laku ini mesti diajar untuk mencegah penggigitan. Corgi Wales Cardigan memandang diri sebagai sebahagian daripada kawanan, serupa dengan anjing liar. Ia memandang manusia sebagai anggota rakan kawanan, lalu di rumah, corgi mengasaskan tempatnya dalam keluarga dan sesama haiwan peliharaan lain, dengan memperakui manusia sebagai pemimpin.
 Corgi Cardigan adalah anjing amat cerdas, aktif, dan atletik.
 Anjing peliharaan rumah: Ia telah membuktikan diri sebagai haiwan pendamping cemerlang. Corgi Cardigan adalah penyayang dan setia.
 Berdaya saing dalam ujian anjing gembala, ketangkasan anjing, kepatuhan kompetitif, dan rally obedience.
 Anjing pengawal: Berkemampuan sebagai anjing pengawal walaupun saiznya kecil.

Lihat juga
 Senarai baka anjing

Catatan

Rujukan

Pautan luar



Kategori:Baka anjing
Kategori:Baka anjing berasal dari Wales
Kategori:Baka FCI
Kategori:Anjing gembala
Kategori:Baka Asli Rentan